**R E L A C I O N**

**PËR**

**PROJEKTLIGJIN**

**PËR**

**DISA SHTESA NË LIGJIN NR. 9179, DATË 29.1.2004 “PËR NJË TRAJTIM TË VEÇANTË TË PUNONJËSVE, QË KANË PUNUAR NË DISA NDËRMARRJE TË INDUSTRISË USHTARAKE”, TË NDRYSHUAR**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektligj synon ndryshimin e ligjit nr. 9179, datë 29.1.2004 “Për një trajtim të veçantë të punonjësve, që kanë punuar në disa ndërmarrje të industrisë ushtarake”, të ndryshuar, në mënyrë që të bëhet e mundur përfshirja në skemën e trajtimit të veçantë (marrja e një pagese mujore), të ish-punonjësve të ndërmarrjeve ushtarake.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji nuk është parashikuar në programin e përgjithshëm analitik të projektakteve për Ministrinë e Mbrojtjes, për vitin 2020.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ky projektligj është i domosdoshëm, pasi do të bëjë të mundur futjen në skemën e trajtimit të veçantë (marrja e një pagese mujore), të ish-punonjësve të Kombinatit Mekanik të Poliçanit, Uzinës së Lëndëve Plasëse Mjekës dhe Uzinës Mekanike Gramsh.

Ky projektligj do të publikohet në faqen zyrtare të Ministrisë së Mbrojtjes, si dhe në Regjistrin Elektronik për Njoftimet dhe Konsultimet Publike.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është në përputhje të plotë me rendin juridik të brendshëm dhe atë ndërkombëtar.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektligj nuk përafron pjesë nga *acquis communautaire*.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Kuvendi i Republikës së Shqipërisë ka miratuar ligjin nr. 9179, datë 29.1.2004 “Për një trajtim të veçantë të punonjësve, që kanë punuar në disa ndërmarrje të industrisë ushtarake”.

Nëpërmjet këtij ligji u bë i mundur trajtimi i veçantë financiar i punonjësve, që kishin punuar në disa ndërmarrje të industrisë ushtarake, gjithmonë në rast se plotësonin disa kritere në masën dhe sipas procedurave të përcaktuar në këtë ligj.

Gjithsesi, ligji 9179/2004 e kufizoi të drejtën e kërkesës së subjekteve për t’u trajtuar financiarisht deri në datën 30.9.2004.

Pas kësaj periudhë, ndërmarrjet ushtarake i janë nënshtruar disa herë procesit të ristrukturimit, për shkak të ndryshimit të nevojave të punës së këtyre ndërmarrjeve, duke larguar nga puna një numër të konsiderueshëm punonjësish.

Këta ish-punonjës në pjesën më të madhe i plotësojnë kushtet për të përfituar trajtim financiar, sipas ligjit nr. 9179/2004, por janë jashtë afatit për të bërë një kërkesë të tillë.

Sa më sipër, pas interesimit të vazhdueshëm të këtyre ish-punonjësve dhe shoqatave, me të cilat ato përfaqësohen, është ndërmarrë iniciativa për ndryshimin e ligjit nr. 9179/2004, duke bërë të mundur rishikimin e neneve 4 dhe 6, të ligjit nr. 9179/2004, të cilët e kufizonin të drejtën e ish-punonjësve të ndërmarrjeve ushtarake, për të aplikuar për trajtim të veçantë deri më 30.9.2004.

Nëpërmjet këtij ndryshimi do të bëhet e mundur përfshirja në skemën e trajtimit të veçantë (marrja e një pagese mujore), të një grupi ish-punonjësish të ndërmarrjeve ushtarake (Kombinatit Mekanik Poliçan, Uzinës së Lëndëve Plasëse Mjekës, si dhe Uzinës Mekanike Gramsh).

Afati i ri, brenda të cilit këta ish-punonjës duhet të aplikojnë për trajtim financiar, do të jetë 1.2.2020.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Me zbatimin e këtij projektligji do të ngarkohet Ministria e Mbrojtjes, si dhe Ministria e Financave dhe Ekonomisë (Instituti i Sigurimeve Shoqërore), në cilësinë e institucionit që do të kryejë pagesat për personat të cilët do të përfitojnë nga ky projektligj.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj është hartuar nga Ministria e Mbrojtjes dhe do të publikohet në faqen zyrtare të Ministrisë së Mbrojtjes. Ky projektligj është dërguar për mendim pranë Ministrisë së Financave dhe Ekonomisë dhe Ministrisë së Drejtësisë.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Efektet financiare të këtij projektligji janë në masën 31.764.000 (tridhjetë e një milionë e shtatëqind e dymbëdhjetë mijë) lekë në vit, të llogaritura për 141 ish-punonjës, sipas tabelës bashkëlidhur.

**PROPOZUESI**

**MINISTRI I MBROJTJES**

**OLTA XHAÇKA**

Pranoi: I. Shehu

Konceptoi: A. Gjilani

2/K datë 20.7.2020